SKRIFTLIG FORESPØRGSEL E-0271/03

af Salvador Garriga Polledo (PPE-DE) til Kommissionen

(6. februar 2003)

Om: Anvendelse af direktiv 85/337/EØF

Hvis den linjeføring af landevej AS 25 ved landsbyen Arbón (i Villayón kommune), som er foreslået af det asturianske provinsstyres afdeling for infrastruktur og fysisk planlægning (Consejería de Infraestructura y Política Territorial), gennemføres, vil det få alvorlige negative virkninger for både den fysiske planlægning og de socioøkonomiske og miljømæssige forhold. Det er nødvendigt at tilpasse vejen, men ikke uforholdsmæssigt, og derfor er en simpel regulering af den gamle landevej den mest hensigtsmæssige løsning.

Gennemførelse af den ovennævnte linjeføring vil medføre en deling af Arbón-dalen og samtidig en opsplitning af landsbyen. En umiddelbar følge af denne opsplitning, til skade for landsbyens økonomi, vil være en nedgang i landboturismen. Denne dal er et fremragende eksempel på fysisk planlægning for landdistrikterne i Asturias, som bør bibeholdes.

Den foreslåede linjeføring vil fratage denne landsby, der huser områdets største producent af bønner (fabas), et betydeligt dyrkningsareal. Samtidig vil den pågældende linjeføring være en trussel mod den omfattende vilde fauna i dalen, hvor landsbyen ligger.

I betragtning af at Kommissionen i sit svar af 14. maj 2002 på skriftlig forespørgsel E-0884/02(1) af 2. april 2002 erkendte, at projektet faldt inden for anvendelsesområdet for direktiv 85/337/EØF(2), og forpligtede sig til at rette henvendelse til de kompetente myndigheder for at få oplysninger om den eventuelle anvendelse af dette direktiv, vil Kommissionen da oplyse, hvad resultatet har været af denne henvendelse til de pågældende myndigheder, dvs. provinsstyret i Asturias?

(1) EFT C 277 E af 14.11.2002, s. 98.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(10. april 2003)

Som anført i svaret på den skriftlige forespørgsel E-0884/02, som det ærede medlem omtaler(1), har Kommissionen rettet henvendelse til de spanske myndigheder for at høre deres bemærkninger vedrørende anvendelsen i det konkrete tilfælde af Rådets direktiv 85/337/EØF(2) af 27. juni 1985 om vurdering af visse offentlige og private projekters indvirkning på miljøet.

De spanske myndigheders svar i form af en rapport fra den selvstyrende region i Asturias har været genstand for en undersøgelse foretaget af Kommissionen.

Det fremgår af undersøgelsen, at det pågældende projekt vedrørende anlæggelse af en alternativ vejforbindelse til hovedvej AS 25 mellem Navia og Villayón på ca. 2,7 kilometer, har været underkastet en vurdering af dets indvirkning på miljøet. Undersøgelsen af projektets miljøindvirkning har været forelagt til offentlig høring gennem en meddelelse i det regionale lovtidende for Asturias, Boletín Oficial del Principado de Asturias (B.O.P.A.), af 14. september 2001. Miljøindvirkningserklæringen blev vedtaget den 18. december 2001 af den kompetente miljøinstans i den selvstyrende region Asturias. Erklæringen indeholder en række miljøbetingelser og korrigerende foranstaltninger. De spanske myndigheder oplyser, at tre alternative linjeføringer er blevet studeret, og de anfører, at projektet ikke berører nogen af de områder, som er foreslået optaget i Natura 2000-nettet.

I lyset af ovennævnte kan Kommissionen ikke konkludere, at EU's gældende miljøret skulle være overtrådt i det konkrete tilfælde.

(1) EFT C 277 E af 14.11.2002.

(2) EFT L 175 af 5.7.1985.